Gant ar pratikoù, liperien bannac'hoù ha konchennerien douet, ne oa kaoz nemet eus ar muntr. A-drek e daol santel, evel ur person oc'h oferennañ, edo an ostiz, un den moal e benn ha stenn e gof, ur sportour bras anezhañ, emezañ, bet ma oa c'hoarier mell-droad a-vicher en amzer gollet e yaouankiz, pa rede muioc'h ha pa lonke nebeutoc'h a vier. Hervezañ, n'halle bezañ nemet un afer merc'hed. Cherchez la femme, keta. Ur gwaz dimezet, hervez ar  vrud, lazhet e ti e vestrez, rak e vestrez e oa, hep ket a var, ac'hanta, ma ne oa ket ar wreg a oa kablus, emezañ, piv e c'halle bezañ eta,nemet unan eus ar mestrezed all?